Shiga
Ginjaw Laiza makawp KIA post hpe Myen asuya dap zing
- Post 13 April 2012
- Last Updated on 13 April 2012
- By KNG
- Hits: 1181
KIO/KIA ginjaw Laiza hpe makawp ai, hpyen masa ahkyak ai shara, Manmaw ginwang Dawhpumyang shawnglam post langai hpe Myen asuya dap ni April 11, bat Masum Ya shani zing la sai re.
Dawhpumyang kawn Dapdung 19 de laknak kaba ni shani tup daram gap bun nna lagaw lam hku mung Hk.L.Y masat 142 hpyen n-gun 200 daram htim gasat wa ai majaw, Lana Hkyet na Pan Tsun post hpe gan yen kau ai re lam, KIA shawnglam shiga lawk tsun ai.
Madu la hkrum ai KIA post gaw Laiza hte mawdaw lam hku deng 10 daram sha tsan ai re.
Ya ten, Myen hpyendap gaw hpyen man masum (Myitkyina lam, Manmaw lam hte Sinbo lam) hku nna Laiza de hpyen n-gun hkying lam htu tawn sai re. Ndai sat lawat gaw asuya hte gap jahkring na shingtai ningdang nga ai KIO hpe hpyen masa hku laja lana dip n-gun jaw ai lam re.
Bai htang ai hku nna, KIO gaw Lahta Sam mung hte Jinghpaw mungdaw kaw nga ai tinang KIA dap ni ma hkra hpe “Myen asuya dap hpe gap na ahkang” jaw dat sai re lam, shawnglam na KIA hpyendu langai tsun ai.
“Shawng e gaw myu mare de n sa gap shangun ai. Raitim ndai lang gaw gap na ahkang jaw da ai” nga, shi tsun ai.
Shawnglam Myen hpyendap post nkau hte asuya uphkang ai myu mare ni de n sa gap na matu KIA dap ni hpe ginjaw kaw nna matsun da ai re. Raitim ya na zawn Laiza hpe laja lana gasat na galaw wa ai hpang shara shagu asuya dap hpe gap gasat na ahkang jaw dat ai re.
Ya ten, ginjaw makawp KIA Dapba 5 ginra hta Myen hpyendap hte gasat poi ni madung byin nga ai nga nna, Laiza na KIO a Ningtau Ninggawn Amumadu-2 Salang Kaba Lah Nan, KNG Jinghpaw Shiga Dap de shateng tsun wa sai re.
Masing hte maren mungshawa asuya byin wa ai hpyen hpyi galai Gumsan Magam Ting Tsing asuya gaw mungdan democracy ningbaw hte NLD pati ningbaw Salang Jan Awng San Su Chyi hte gahkying mat nna maga mi de Jinghpaw hta lai nna kaga amyusha rawt malan hpung ni ma hkra mung ginjaw asuya hte gap hkat jahkring tawn sai re.
KIO gaw aning June praw 9 ya kaw nna Myen ginjaw asuya hte dinghku majan byin nga ai re.
knc_Latn kac_Latn ban_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn